Voorskrifte voorland vir medisyne met kodeïen - Gesondheid - Republikein
Tuesday, February 19th, 17:34:39
Kom hoofsaaklik in hoesstrope en pynpille voor
06 December 2018 | Gesondheid
Alle medisyne in Namibië wat kodeïen bevat, gaan in die toekoms net met 'n voorskrif beskikbaar wees.
Dit beteken alle medisyne wat kodeïen bevat, sal nie meer langer oor die toonbank en sonder voor­skrif verkry kan word nie.
Kodeïne, 'n skedule 2-medikasie en opiaat, word hoofsaaklik in onder meer hoesstrope en pynpille gevind en gebruik om pyn te behandel.
Of die besluit om dit nie meer langer in Namibië sonder voorskrif aan pasiënte beskikbaar te stel reeds in die Staatskoerant verskyn het, is egter onbekend.
Verskeie navrae wat gerig is aan die registrateur van die Namibiese Medisynebeheerraad (NMRC), mnr. Johannes Gaeseb, was teen druktyd steeds onbeantwoord. Gaeseb het op sy beurt die koerant na die voorsitter van die raad, dr. Vaja Zatjirua verwys, wat per e-pos gesê het dit moet juis aan Gaeseb gerig word. Geen antwoorde is ook deur die Aptekersvereniging van Namibië (PAN) by navrae verskaf nie.
Van die vrae sluit in wat het tot die besluit gelei, wat behels die proses om dit sonder voorskrif 'onwettig' te maak, het die besluit en die nodige wysigings reeds in die Staatskoerant verskyn, wanneer gaan dit in Namibië in werking tree en wat beteken die besluit vir Jan Alleman.
Die besluit om produkte met kodeïen slegs met 'n voorskrif be­skikbaar te stel, strook met 'n wêreldwye tendens en in 'n poging om onder meer verslawing aan dié produkte te probeer hokslaan.
“Lean”, “double cupping”, “syrup” en “sizzurp” is die name wat in buurland Suid-Afrika, maar ook deur rappers oraloor die wêreld gebruik word vir die drink van kodeïen.
Kenners beraam in Suid-Afrika kan tot soveel as 600 000 inwoners aan die “pers drankie” verslaaf wees wat 'n kombinasie van hoesstrope en suikerdrankies soos Sprite of Mountain Dew insluit.
Sedert 1 Februarie moet 'n identiteitsnommer in die buurland verskaf word wanneer 'n produk met kodeïen gekoop word. Produkte soos Myprodol, Benylin en Sinutab, wat almal kodeïen bevat, kan egter steeds sonder 'n voorskrif in Suid-Afrika gekoop word.
Die besluit om dit slegs per voorskrif beskikbaar te maak, is in Suid-Afrika op inisiatief van die Gemeenskapsaptekersektor (CPS) geneem wat sowat 80% van die land se aptekers verteenwoordig. Die doel is om beide die pasiënt sowel as die aptekers te beskerm.
Newe-effekte van kodeïen wissel van lomerigheid en hardlywigheid tot blindheid en asemnood. In groot genoeg dosisse kan dit selfs noodlottig wees.